
Ε Ρ Ω Τ Η Σ Η
Προς
Κύριο Υπουργό Υγείας

ΘΕΜΑ: «Ανάγκη ίδρυσης και λειτουργίας Περιφερειακού Ιατρείου στην Παστίδα της Ρόδου»

Κύριε Υπουργέ,

Η υποστελέχωση των δομών της δημόσιας υγείας στα νησιά αποτελεί μείζον πρόβλημα.
Ακόμα και στα μεγαλύτερα νησιά, όπως η Ρόδος, το πρόβλημα της υποστελέχωσης των δομών στην πρωτοβάθμια υγεία είναι έντονο.
Ιδιαίτερα σε χωριά του νησιού στα οποία δεν υπάρχει αγροτικός γιατρός, ούτε περιφερειακό ιατρείο που να λειτουργεί σε καθημερινή βάση, παρά το γεγονός ότι επιβάλλεται η λειτουργία του από πληθυσμιακά και αντικειμενικά κριτήρια.
Αντιπροσωπευτικό παράδειγμα είναι η Παστίδα στη Ρόδο, ένα χωριό με πληθυσμό 3.641 μόνιμων κατοίκων με βάση την τελευταία απογραφή, που την τουριστική περίοδο πολλαπλασιάζεται.
Στην κοινότητα υπάρχει χώρος που λειτουργεί ως εξεταστήριο, αλλά δεν υπάρχει μόνιμος αγροτικός γιατρός ούτε έχει συσταθεί περιφερειακό ιατρείο.
Το αποτέλεσμα είναι πολλά από τα περιστατικά που χρήζουν πρωτοβάθμιας φροντίδας υγείας να μην μπορούν να εξυπηρετηθούν και οι πολίτες να μεταβαίνουν είτε στο Κέντρο Υγείας είτε στο νοσοκομείο.
Είναι σαφές ότι ο μεγάλος πληθυσμός της δημοτικής κοινότητας Παστίδας αποτελεί ισχυρή νομιμοποιητική βάση για την ίδρυση και λειτουργία περιφερειακού ιατρείου και τη στελέχωσή του με αγροτικό γιατρό.

Κατόπιν των ανωτέρω
Ερωτάται ο Κύριος Υπουργός

1. Εάν στις προθέσεις του Υπουργείου Υγείας και της αρμόδιας ΔΥΠΕ είναι η ίδρυση και λειτουργία περιφερειακού ιατρείου στη δημοτική κοινότητα Παστίδας και η στελέχωσή του με αγροτικό ιατρό.



Ο Ερωτών Βουλευτής


Μάνος Κόνσολας
Βουλευτής Δωδεκανήσου

